paragraph_text: Yap, otočna država u Pacifiku, jedna od četiri države koje čine Savezne Države Mikronezije. Najzapadnija je od saveznih država, prema istoku se nižu redom Chuuk, Pohnpei i Kosrae. Površinom i brojem stanovnika manja je od Pohnpeija i Chuuka, a veća od Kosraea. Domorodački jezici u državi Yap su japski s 5.130 govornika prema procjeni iz 2005., ulithijski s 3.000 govornika prema procjeni iz 1987., woleajski s 1.600 govornika prema procjeni iz 1987., te satawalski s 500 govornika prema procjeni iz 2016. godine. Sva ova četiri jezika, uz engleski, imaju status službenih jezika. Općine na glavnom otoku i uz njega su Dalipebinaw, Fanif, Gagil, Gilman, Kanifay, Maap, Rull, Rumung, Tomil i Weloy. Na susjednim otocima i atolima, a u sastavu države Yap, nalaze se općine Eauripik, Elato, Fais, Faraulep, Gaferut, Ifalik, Lamotrek, Ngulu, Pikelot, Satawal, Sorol, Ulithi i Woleai.